《次闲叟见寄之韵》
宋代·李彭

王侯气迈往，青春颇干禄。任侠似朱家，窜身脱冤狱。

甘随支遁游，不作子公牍。着鞭投前地，嗜山性尤酷。

遗民卧江汉，无心谋半菽。数面遂成亲，开怀注醽醁。

新闻倒青箱，谠论尊黄屋。禅参灵运前，庭列山阴竹。

好乖当语离，作恶徒满腹。西风挂席归，清谈渴心足。

汉庭今侧席，公道追黄鹄。莫作稻梁谋，营营辈鸡鹜。

我自宴山川，坐啸临长谷。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。